Рэальныя ўменні педагога ствараць прыгожае ўласнымі рукамі вельмі ўдала стасуюцца з веданнем камп’ютарных праграм, яго свабодным “плаваннем” у інтэрнэтнай прасторы. Таму, мабыць, так любяць вучні заняткі ў свайго настаўніка і яго самога – па-мужчынску стрыманага, спакойнага, грунтоўнага і сур’ёзнага, строгага, але вельмі добрага. І аб’яднанне па інтарэсах “Майстэрня “Умелыя рукі”, якое вядзе Юрый Яўгенавіч, наведваюць з ахвотай. Ну а тое, што там ствараюць, бачна наўкола: і ў памяшканні школы, і на яе дагледжанай, арыгінальна аформленай тэрыторыі. Неаднаразова выхаванцы ўлюбёнага ў сваю справу прафесіянала займалі пераможныя і прызавыя месцы на раённых алімпіядах і па працоўным навучанні, і па інфарматыцы, вызначаліся ў абласных конкурсах рознага кшталту.